Broj: 711-I-2316-M-192/23-04-23

Zagreb, 3. studenoga 2023.

**VLADIMIR MATIJEVIĆ**

direktor trgovačkog društva

Krnjak Komunalac d.o.o.

**Predmet: mišljenje na zahtjev obveznika Vladimira Matijevića**

- daje se

Povjerenstvo za odlučivanje o sukobu interesa (u daljnjem tekstu: Povjerenstvo) dana 25. listopada 2023. pod brojem 711-U-7588-M-192/23-01-26 zaprimilo je zahtjev za davanjem mišljenja koji je podnio obveznik Vladimir Matijević, direktor trgovačkog društva Krnjak Komunalac d.o.o.

U podnesenom zahtjevu obveznik je zatražio mišljenje smije li uz obnašanje dužnosti direktora komunalnog poduzeća Krnjak Komunalac d.o.o. (rad na puno radno vrijeme), koje je u vlasništvu Općine Krnjak, biti zaposlen i prijavljen u privatnoj građevinskoj tvrtki (rad na nepuno radno vrijeme – do 2 radna sata tjedno) u svojoj građevinskoj struci. Dalje navodi da bi pisano odobrenje za rad kod drugog poslodavca dobio od skupštine društva, čiji je predsjednik općinski načelnik Općine Krnjak, te da tvrtka nije, niti je bila, u poslovnom odnosu s Općinom niti s komunalnim društvom, niti se angažman odnosi na konkurentsku djelatnost te novi posao/angažman ne bi utjecao na efikasnost i fokusiranost izvršavanja radnih zadataka u okviru redovnog zaposlenja. Obveznik naposljetku postavlja upit smije li se božićnica isplatiti direktoru komunalnog društva ako isto društvo isplaćuje djelatnicima božićnicu.

Povjerenstvo je nastavno na zaprimljeni zahtjev od obveznika porukom elektroničke pošte od 25. listopada 2023. zatražilo isti dopuniti navođenjem o kojoj građevinskoj tvrtki se radi u zahtjevu te je obveznik odgovorio porukom elektroničke pošte od istoga dana navodeći da se radi o trgovačkim društvima Enes Build d.o.o., Draganić, i PremiumAnlagen d.o.o., Karlovac.

Uvidom u podatke sudskog registra Trgovačkog suda u Zagrebu – stalne službe u Karlovcu Povjerenstvo je utvrdilo da obveznik Vladimir Matijević nije osnivač/član niti direktor u trgovačkim društvima Enes Build d.o.o., Draganić, i PremiumAnlagen d.o.o., Karlovac.

Uvidom u Registar imovinskih kartica Povjerenstvo je utvrdilo da je obveznik Vladimir Matijević u imovinskoj kartici podnesenoj povodom godišnje obveze podnošenja 16. siječnja 2023. naveo da profesionalno obnaša dužnost direktora trgovačkog društva Krnjak Komunalac d.o.o.

Povodom navedenog zahtjeva obveznika, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, br. 143/21., u daljnjem tekstu: ZSSI) na 30. sjednici održanoj 3. studenoga 2023., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI-a propisano je da je obveznicima toga Zakona zabranjeno primiti dodatnu naknadu za poslove obnašanja javnih dužnosti.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Sukladno članku 17. stavku 4. ZSSI-a obveznici su obvezni prijaviti Povjerenstvu primitke iz stavaka 2. i 3. toga članka.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Povjerenstvo nastavno na sve navedeno ističe da obveznik Vladimir Matijević, direktor trgovačkog društva Krnjak Komunalac d.o.o., pored profesionalnog obnašanja navedene dužnosti, može privremeno i povremeno uz naknadu obavljati poslove u građevinskoj struci do 2 sata tjedno u trgovačkim društvima Enes Build d.o.o. i PremiumAnlagen d.o.o. s obzirom na to da takav opseg i kontinuitet obavljanja navedenih poslova ne predstavlja obavljanje drugih poslova u smislu redovitog i stalnog zanimanja, pri čemu se napominje da obveznik ne može u istim trgovačkim društvima obavljati upravljačke poslove.

Također, primitke koje bi obveznik ostvario obavljanjem poslova na privremenoj i povremenoj osnovi, isti je dužan prijaviti u svojoj imovinskoj kartici sukladno članku 17. stavku 4. ZSSI-a.

Povjerenstvo dalje ističe da Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/11), već primicima dodatnih naknada za poslove obnašanja javnih dužnosti.

Dana 31. siječnja 2022. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/11-a, slijedom čega se obrazloženje iz navedene presude primjenjuje u cijelosti na obveznike iz članka 3. ZSSI-a.

Sukladno navedenom, direktor trgovačkog društva kojem je jedini osnivač jedinica lokalne samouprave i u kojem obveznik profesionalno obnaša navedenu dužnost, ne može uz plaću za obnašanje navedene javne dužnosti primiti božićnicu, jer bi isto predstavljalo primitak dodatne naknade za poslove obnašanja navedene javne dužnosti, što je obveznicima zabranjeno člankom 7. točkom d) ZSSI-a.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Vladimir Matijević, elektroničkom dostavom
2. Objava na internetskoj stranici Povjerenstva
3. Pismohrana